भगोड़ों की सूची पर पाक ने मांगी सफाई  
पाकिस्तान ने 50 वांछित आतंकी और अपराधियों की सूची में गलतियों को लेकर भारत से स्पष्टीकरण मांगा है। भारत ने पाक से इन लोगों को सौंपने को कहा था।
पाकिस्तान ने 50 सर्वाधिक वांछित आतंकवादी और अपराधियों की सूची में गलतियों को लेकर भारत से स्पष्टीकरण मांगा है। भारत ने पाकिस्तान से इन लोगों को सौंपने को कहा था। पाकिस्तानी विदेश मंत्रालय की प्रवक्ता तहमीना जंजुआ ने कहा कि भारत की ओर से सौंपी गई इस तरह की किसी भी सूची पर पाकिस्तान गंभीरता से विचार करेगा।  उन्होंने कहा, इस तरह के किसी मुद्दे पर विचार करने को लेकर हमने भारत के विदेश मंत्रालय से अनुरोध कर इस सूची की वास्वविक स्थिति के बारे में स्पष्टीकरण मांगा है।  भारत के गृह मंत्रालय और सुरक्षा एजेंसियों की हाल ही में इस बात को लेकर किरकिरी हुई कि सर्वाधिक वांछित 50 भगोड़ों की सूची में शामिल दो लोग भारत में ही रह रहे हैं। गौरतलब है कि पाकिस्तान को एक सूची सौंपी गई थी, जिसमें मुंबई हमलों से जुड़े पाकिस्तानी सेना के पांच सैन्य अधिकारी के नाम भी शामिल हैं।तहमीना ने कहा कि इस सूची में गड़बड़ी के बारे में मीडिया में काफी चर्चा हुई है, यह भारत की सूची है और यह भारतीयों को तय करना है कि इसमें किसे रखना है। पाकिस्तान की एक समाचार एजेंसी ने हाल ही में बताया था कि गृह मंत्रालय ने भारत की सूची को खारिज कर दिया है, लेकिन तहमीना इस मुद्दे पर जवाब टाल गई। ऐसा माना जाता है कि इस समाचार एजेंसी का खुफिया एजेंसियों से करीबी संबंध है।  पाकिस्तान को अशांत देश बताने वाली गृहमंत्री पी चिदंबरम की टिप्पणी के बारे में सवाल पूछे जाने पर उन्होंने कहा, जैसा कि मैं संवाददाता सम्मेलन में बार-बार कह चुकी हूं कि हमारा इरादा मीडिया के जरिए संदेश भेजने का नहीं है। पाकिस्तान एक मजबूत देश है...एक ऐसा देश जो उज्ज्वल भविष्य बनाने के लिए प्रतिबद्ध है।